



Narva Linnavalitsuse seisukoht

Linnavolikogu liikmed Katri Raik, Tarmo Tammiste ja Anton Pratkunas on 13.03.2020 esitanud Narva Linnavalitsusele nn rahvaalgatusena linnavolikogu eelnõu SA Narva Linnaleht tegevuse lõpetamise kohta. Eelnõule on lisatud paberkandjal kogutud 742 allkirja ja keskkonnas petitsioon.ee kogutud 1092 allkirja. Kohaliku omavalitsuse korralduse seaduse (KOKS) § 32 lg 1 sätestab, et vähemalt ühel protsendil hääleõiguslikel valla- või linnaelanikel, kuid mitte vähem kui viiel hääleõiguslikul valla- või linnaelanikul on õigus teha kohaliku elu küsimustes valla- või linnavolikogu või -valitsuse õigusaktide vastuvõtmiseks, muutmiseks või kehtetuks tunnistamiseks algatusi, mis võetakse arutusele hiljemalt kolme kuu jooksul ja lg 2 sätestab, et 1. lõikes ettenähtud algatus esitatakse valla- või linnavalitsusele vastava eelnõuna, millele lisatakse allkirjadega varustatud algatuse esitajate nimekiri ja kui algatatud küsimus kuulub volikogu pädevusse, esitab valitsus selle ühe kuu jooksul volikogule lahendamiseks koos omapoolse seisukohaga.

Linnavalitsuse seisukoht:
[bookmark: _GoBack]1. Nn rahvaküsitlusel esitatud küsimuse „Meie, allakirjutanud nõuame SA Narva linnaleht lõpetamist, Narva linnalehe kinnipanemist ja mõistlikku raha kulutamist“ sõnastusest ei saa järeldada üheselt, et isikud kes on selle allkirjastanud soovivad tingimata SA Narva Linnaleht lõpetamist ja linnalehe kinnipanemist . Linnavalitsus on seisukohal, et selles lauses loendina esitatud nõudmiste rõhuasetus on suunatud nõudmisele -  „Meie, allakirjutanud nõuame, ……….. mõistlikku raha kulutamist“ .  On ilmselge, et kellelgi ei saa olla midagi selle vastu, et mõistlikult raha kulutada ja mõned isikud on isegi valmis sellele alla kirjutama. Siinjuures kinnitab ka linnavalitsus, et toetab igati mõistlikku seaduspärast raha kasutamist.
Samas üleskutse mõistlikule raha kulutamisele on nii sisult kui vormilt deklaratiivne ja seda vormistada volikogu otsusena ei ole asjakohane.
2. Isegi kui eeldada, et mõned allakirjutanud on oma allkirja andes toetanud ka muuhulgas ettepanekut nõuda SA Narva linnaleht lõpetamist, Narva linnalehe kinnipanemist , ei ole linnavalitsus veendunud, et kogutud allkirjadega on täidetud KOKS § 32 lg 1 sätestatud nõue (vähemalt ühel protsendil hääleõiguslikel valla- või linnaelanikel on õigus teha kohaliku elu küsimustes volikogule algatusi õigusaktide vastuvõtmiseks). Linnavalitus ei pea võimalikuks ja kohaseks sellist massiivset isikuandmete töötlemist selgitamaks, kas allkirja andnud isikud on hääleõiguslikud Narva linna elanikud või mitte.
3. Kuigi eelnõu normitehnilised nõuded on täidetud, on eelnõus sätestatud asjaolude ja menetluse käigus kirjeldatud nö otstarbekus SA Linnaleht lõpetamiseks ja linnalehe kinnipanemiseks meelevaldne ja subjektiivne.

Seega Narva Linnavalitsus on seisukohal, et kuna -
küsitlusest ei selgu üheselt allakirjutanute tahe,
puudub veendumus, et allakirjutanud on Narva linna hääleõiguslikud elanikud ja et kui allakirjutanute hulgas on Narva linna hääleõiguslikud elanikud, siis kas neid on vähemalt 1%  ja
esitatud volikogu otsuse eelnõu asjaoludest ei ilmne objektiivne vajadus sellise volikogu otsuse tegemiseks, vaid see on subjektiivselt deklaratiivne, püüdes paljasõnaliselt näidata SA Linnalehe ja selle poolt väljaantava Narva Linnalehe tarbetust -
siis ei saa  toetada esitatud eelnõud.


